钦定古今图书集成/明伦汇编/交谊典/第046卷 > 朱子语类 > 《答陶隐居赉术煎启》前人
## 钦定古今图书集成/明伦汇编/交谊典/第046卷 > 朱子语类 > 《答陶隐居赉术煎启》前人

窃以绿叶抽条，生于首峰之侧；紫花标色，出自郑岩
之下。百邪外御，六府内充，山精见书，华神在箓。木荣
火谢，尽采撷之难；启旦移申，穷淋漉之剂。故能竞爽
云珠，争奇水玉。自非身疲掌砚，役倦攀桃，岂可立致
还年，坐生羽翼？临沅丹井，方觉可捐；郦县菊泉，无劳
复汲。庶得遨游海岸，追涓子之尘；驰骛霍山，共陈王
为侣。谣俗轻施，尚曰“难酬”；出世鸿恩，宁知“上报。”